待潮顧浦宿耕者張欽舍
作者：顔發
朝代：宋

paragraphs: 海近雲氣昏，禹跡開茫茫。
晴林列障邏，什伍屯平岡。
頃遭七年旱，驟見九秋黄。
腰鐮喜復悲，泥水新圃場。
縣侯初下教，官賦無豐荒。
錯揮製錦刀，戲作編氓創。
身上催租瘢，短褐愁蓋藏。
課爲五縣最，薦飛十剡章。
逡巡掌邦計，跬步封侯王。
江淮十萬師，待飼正頡吭。
禾麥今已登，婦子戒勿嘗。
行俟天雨粟，飽食均四方。